সোভিয়েত রাশিয়ার ভাষা-পরিকল্পনার বদৌলতে বেশকিছু লিপিহীন ভাষার বর্ণলিপি উদ্ভাবিত হয়, শিক্ষার প্রসার ঘটে এবং নিরক্ষরতা উল্লেখযোগ্যভাবে হ্রাস পায়। স্বাভাবিকভাবে রুশভাষার প্রভাব বৃদ্ধি পায়। রুশ ভাষার সঙ্গে অন্যান্য ভাষার আত্তীকরণের পেছনে কোনো দ্বন্দ্বমূলক বস্তুবাদের প্রেরণা কাজ করেনি। সমগ্র সোভিয়েত প্রজাতন্ত্রে বিভিন্ন ভাষার আধুনিকীকরণে সত্তর থেকে আশি ভাগ রুশভাষা থেকে ঋণ করা হয়। বেশিরভাগ ক্ষেত্রে সিরিলিক ভাষার অনুপ্রবেশ ঘটে। ১৯৩৮ সালে রুশভাষার শিক্ষাদান বাধ্যতামূলক করা হয়। দুইস্রোতের তথ্য অনুযায়ী দেশি কাজকর্ম আঞ্চলিক বা স্থানীয় ভাষায় এবং সরকারি, বৈজ্ঞানিক বা লিঙ্গুয়া ফ্রাঙ্কার কাজ রুশ ভাষার মাধ্যমে পরিচালিত হয়। ১৯৭৫ সালে তাসকেন্তের এক কনফারেন্সে রুশভাষাকে কিন্ডারগার্টেন থেকেই শিক্ষাদানের সুপারিশ করা হয়। দুই বৎসর পরে ওই শহরে আরেকটি কনফারেন্সে বলা হয় যে, ছাত্রদেরকে গবেষণাপত্র রুশভাষায় লিখতে হবে। এই পদক্ষেপে রাশিয়ার বিভিন্ন অঞ্চলে প্রতিবাদ ওঠে। রুশভাষীর মধ্যে মাত্র শতকরা ৩.১ ছিল দ্বিভাষী এবং অরুশভাষীদের মধ্যে দ্বিভাষীদের সংখ্যা ছিল শতকরা ৪২.৬ এবং তারা রুশভাষায় কথা বলতো। এর ফলে অরুশভাষীদের মধ্যে অসন্তোষ বৃদ্ধি পায় এবং আশঙ্কা জন্মে তাদের মাতৃভাষা রুশভাষার মধ্যে হারিয়ে যাচ্ছে। কালক্রমে সোভিয়েত সমাজতান্ত্রিক প্রজাতন্ত্র ভেঙে গেল।